Mesir Prasejarah

**Mesir Prasejarah** dan **Mesir Pradinasti** merupakan tempoh masa yang bermula dari petempatan manusia pertama dan berakhir dengan Dinasti Pertama Mesir sekitar tahun 3100 SM.

Pada penghujung zaman prasejarah, "Mesir Pradinasti" secara tradisional ditakrifkan sebagai tempoh dari bahagian akhir zaman Neolitik bermula sekitar tahun 6210 SM hingga akhir zaman Naqada III sekitar tahun 3000 SM. Tarikh bagi zaman Pradinasti ini mula-mula ditetapkan sebelum penggalian arkeologi secara meluas di Mesir dijalankan, dan penemuan terkini yang menunjukkan perkembangan Pradinasti yang sangat beransur-ansur telah menimbulkan perdebatan mengenai bilakah sebenarnya zaman Pradinasti berakhir. Oleh itu, pelbagai istilah seperti "tempoh Protodinasti", "Dinasti Sifar" atau "Dinasti 0" digunakan untuk menamakan bahagian tempoh yang ada sesetengah pihak menganggapnya sebagai Pradinasti dan yang lain pula menganggapnya sebagai Awal Dinasti.

Tempoh Pradinasti lazimnya dibahagikan kepada era kebudayaan, setiap satunya dinamakan sempena tempat di mana satu jenis penempatan Mesir tertentu mula-mula ditemui. Namun, perkembangan beransur-ansur yang sama yang mencirikan tempoh Protodinasti juga terdapat sepanjang tempoh Pradinasti, dan satu-satu "budaya" ini tidak boleh ditafsirkan sebagai entiti yang terpisah tetapi lebih kepada pembahagian subjektif yang digunakan untuk memudahkan kajian terhadap keseluruhan tempoh tersebut.

Sebahagian besar penemuan arkeologi Pradinasti berada di Mesir Hulu, kerana kelodak Sungai Nil lebih banyak mendap di kawasan Delta Nil, lalu menimbus kebanyakan tapak Delta lama sebelum zaman moden.

## Paleolitik

Terdapat teori bahawa Mesir sudah didiami oleh manusia (termasuk manusia arkaik) selama lebih daripada sejuta (dan kemungkinan melebihi 2 juta) tahun, namun bukti penghunian awal Mesir tidak banyak dan bercebis-cebis. Penemuan-penemuan arkeologi yang tertua di Mesir, alat-alat batu milik industri Oldowan, mempunyai tarikh yang tidak pasti. Alat-alat ini disusuli oleh alat-alat milik industri Acheulean. Tapak Achulean termuda di Mesir bertarikh daroi sekitar 400,000300,000 tahun dahulu.

Sepanjang Pleistosen Lewat, semasa Mesir didiami oleh manusia moden, beberapa industri arkeologi dikenal pasti merangkumi industri Silsilian, Fakhurian, Afian, Kubbaniyan, Idfuan-Shuwikhatian, dan industri Isnan.

### Wadi Halfa
Sesetengah struktur tertua yang diketahui telah ditemui di Mesir oleh ahli arkeologi Waldemar Chmielewski di sempadan selatan berhampiran Wadi Halfa, Sudan, di tapak Arkin&nbsp;8. Chmielewski menarikhkan struktur-struktur tersebut kepada 100,000 SM. Runtuhan struktur-struktur tersebut berupa lekukan bujur kira-kira 30&nbsp;cm dalam dan 2 × 1 meter lebar. Kebanyakannya dilapisi dengan kepingan batu pasir rata yang berfungsi sebagai cincin khemah yang menyokong tempat berteduh yang berbentuk kubah diperbuat daripada kulit atau dahan dan ranting patah. Jenis kediaman ini menyediakan tempat tinggal, tetapi jika perlu, boleh dicabut dengan mudah dan dipindahkan. Ia struktur yang mudah alih—mudah dibuka, dipindahkan dan dipasang semula—memberikan golongan pemburu-pengumpul tempat tinggal separa kekal.

### Industri Aterian

Pembuatan alat Aterian mencapai Mesir sekitar 42,000 SK.

### Industri Khormusan
Industri Khormusan di Mesir bermula antara 42,000 dan 32,000 SK. Kaum Khormusan mencipta alat-alat bukan sahaja daripada batu tetapi juga daripada tulang haiwan dan hematit. Mereka juga mencipta mata anak panah kecil yang menyerupai milik Penduduk Asli Amerika, tetapi tiada busur pernah ditemui. Industri Khormusan tamat sekitar 16,000 SM dengan kemunculan budaya lain di rantau ini, antaranya Gemaian.

### Paleolitik Lewat
Paleolitik Lewat di Mesir bermula sekitar 32,000 SK. Rangka Nazlet Khater ditemui pada tahun 1980 dan diberikan usia 33,000 tahun pada 1982, berdasarkan sembilan sampel yang berusia antara 35,100 dan 30,360 tahun. Spesimen ini satu-satunya rangka manusia moden lengkap setakat ini yang ditemui dari Zaman Batu Lewat terawal di Afrika.

Industri Paleolitik lewat Fakhurian di Mesir Hulu menunjukkan bahawa satu populasi homogen pernah wujud di Lembah Nil semasa Pleistosen lewat. Kajian bahan rangka menunjukkan mereka berada dalam julat variasi yang ditemui dalam populasi Wadi Halfa, Jebel Sahaba dan serpihan dari Kom Ombo.

## Mesolitik (s. 20000 hingga 6000 SM)

### Budaya Halfan dan Kubbaniyan

Halfan dan Kubbaniyan, dua industri yang berkait rapat, berkembang di Lembah Sungai Nil Hulu. Tapak-tapak Halfan ditemui di utara Sudan, manakala tapak Kubbaniyan ditemui di Mesir Hulu. Bagi Halfan, hanya empat tarikh radiokarbon telah dihasilkan. Schild dan Wendorf (2014) membuang tarikh terawal dan terlewat sebagai tidak tepat dan membuat kesimpulan bahawa Halfan wujud sekitar 22.5-22.0 ka cal SK (22,500-22,000 tahun ditentukur sebelum sekarang). Orang hidup dengan diet haiwan-haiwan kawanan yang besar dan tradisi memancing Khormusan. Tumpuan artifak yang lebih tinggi menunjukkan mereka tidak terikat dengan pengembaraan bermusim, tetapi menetap untuk tempoh yang lebih panjang. Budaya Halfan pula berasal daripada Khormusan, yang bergantung pada teknik memburu, memancing dan mengumpul khusus untuk kelangsungan hidup. Sisa material yang utama budaya ini ialah peralatan batu, serpihan, dan pelbagai lukisan batu.

### Budaya Sebilian
Budaya Sebilian bermula sekitar 13,000 SM dan hilang sekitar 10,000 SM. Di Mesir, analisis debunga yang ditemui di tapak-tapak arkeologi menunjukkan bahawa masyarakat budaya Sebilian (juga dikenali sebagai budaya Esna) mengumpul bijian, namun biji benih yang khas dicucuk tanam tidak ditemui. Terdapat hipotesis bahawa cara hidup sedentari yang diamalkan oleh pengumpul bijian ini membawa kepada peningkatan peperangan, yang merosakkan kehidupan sedentari dan menamatkan tempoh ini.

### Budaya Qadan
Budaya Qadan (13,000 – 9,000 SM) merupakan satu industri Mesolitik yang, menurut bukti arkeologi, berasal dari Mesir Hulu (kini selatan Mesir) kira-kira 15,000 tahun dahulu. Cara sara hidup Qadan dianggarkan telah kekal selama kira-kira 4,000 tahun. Ia dicirikan dengan memburu, serta pendekatan unik dalam pengumpulan makanan yang menggabungkan penyediaan dan penggunaan rumput liar dan bijian. Orang Qadan membuat berusaha secara sistematik untuk menyiram, menjaga dan menuai tumbuh-tumbuhan tempatan, tetapi bijian tidak ditanam dalam barisan teratur.

Kira-kira dua puluh tapak arkeologi di Nubia Hulu memberikan bukti kewujudan budaya penggilingan bijian dalam budaya Qadan. Pencipta-penciptanya juga mengamalkan penuaian bijian liar di Sungai Nil semasa permulaan fasa Nil Sahabah Daru, ketika pengeringan di Sahara menyebabkan penduduk oasis Libya berundur ke lembah Nil. Antara tapak budaya Qadan ialah perkuburan Jabal Sahabah, yang telah ditarikhkan ke zaman Mesolitik.

Orang Qadan adalah yang pertama membuat sabit dan mereka juga membangunkan batu kisar secara bebas untuk membantu dalam pengumpulan dan pemprosesan makanan tumbuhan ini sebelum dimakan. Walau bagaimanapun, tiada petunjuk bahawa alat-alat ini digunakan selepas 10,000 SM, apabila pemburu-peramu menggantikan mereka.

## Mesir Pra-Dinasti (s. 6000-3000 SM)
Frasa "Pra-Dinasti" sering merangkumi tempoh Neolitik dan Kalkolitik berikutnya, bermula kira-kira 6000 – 5500 SM.

### Neolitik (s. 6000 – 4000 SM)
Bukti awal bagi budaya-budaya Neolitik di Lembah Nil umumnya terletak di utara Mesir, mempamerkan tahap sara hidup Neolitik yang maju, seperti bercucuk tanam dan kesedentarian, serta pengeluaran tembikar dari akhir alaf ke-6 SM.

#### Antropologi Neolitik
Ahli sains semula jadi Frederick Falkenburger pada tahun 1947, berdasarkan set sampel sekitar 1,800 tengkorak orang Mesir prasejarah, mencatatkan heterogeniti yang besar dalam sampelnya. Falkenburger mengkategorikan mereka berdasarkan indeks hidung, bentuk kepala dan muka keseluruhan, mengambil kira lebar, struktur lesung mata, antara penunjuk-penunjuk lain yang diberikan. Beliau membahagikan dan mencirikan tengkorak-tengkorak tersebut kepada empat jenis: jenis Cro-Magnon, jenis "Negroid", jenis Mediterranean, dan jenis-jenis campuran akibat percampuran kumpulan-kumpulan yang disebutkan sebelum ini. Selain itu, kraniometrik orang Mesir awal menurut doktor dan antropologi Eugene Strouhal pada tahun 1971, dilabelkan sebagai sama ada Cro-Magnon dari Afrika Utara, Mediterranean, "Negroid" Afrika Timur, dan perantaraan/campuran.

Menurut profesor Fekhri A. Hassan, penghunian Lembah Nil Mesir berdasarkan data arkeologi dan biologi, merupakan hasil interaksi yang kompleks antara para penduduk pesisiran utara Afrika, orang Sahara "neolitik", pemburu Nilotik, dan proto-Nubia sungai dengan sedikit pengaruh dan migrasi dari Levant (Hassan, 1988).

Mesir adalah salah satu kawasan pertama yang menerima pakej Neolitik yang muncul dari Asia Barat seawal alaf ke-6 SM. Khususnya, kambing dan biri-biri, yang bukan asli kepada Afrika, diperkenalkan dari Levant Neolitik sekitar tahun 6000 SM, mungkin melalui Semenanjung Sinai lalu tersebar dengan pantas. Genetik populasi di Lembah Nil menunjukkan perubahan ketara sekitar tempoh ini, seperti yang ditunjukkan oleh perubahan saiz, rupa dan tisu gigi. Pertukaran budaya dan perdagangan antara kedua-dua rantau, termasuk hubungan Mesir-Mesopotamia, kemudian berterusan menerusi alaf ke-4 SM, seperti yang ditunjukkan oleh pemindahan ciri-ciri tempoh Uruk Lewat Mesopotamia ke Lembah Nil dalam tempoh Pra-Dinasti yang lebih terkemudian. Aliran migrasi dari Mesopotamia mengiringi pertukaran budaya sedemikian, mungkin melalui laluan laut Mediterranean dan Laut Merah atau melalui perantara yang belum disampelkan di Levant, yang boleh menjelaskanbetapa kecilnya pengaruh genetik daripada populasi Levant yang diketahui dari Zaman Kalkolitik/Zaman Gangsa.

#### Mesir Hilir

##### Budaya Faiyum B, Budaya Qarunian
Budaya Faiyum B, juga dipanggil Qarunian kerana berasal dari kawasan Tasik Qarun, merupakan budaya Epipaleolitik (juga dipanggil Mesolitik) dan mendahului budaya Faiyum A. Tembikar tidak pernah ditemui, hanya bilah-bilah jenis biasa dan mikrolitik. Satu set pahat dan mata panah mencadangkan ia mungkin ada hubungan dengan Sahara (s. 6500 – 5190 SM).

Maciej Henneberg (1989) mendokumentasikan satu tengkorak perempuan berusia 8,000 tahun yang terpencil dari Qarunian. Ia menunjukkan pertalian terdekat dengan Wadi Halfa, kelompok moden Afrika dan Orang Asli Australia, agak berbeza daripada bahan Epipaleolitik Afrika Utara yang biasanya dilabelkan sebagai Mechta-Afalou (Paleo-Berber) atau jenis Proto-Mediterranean kemudian (Capsian). Tengkorak tersebut masih mempunyai campuran ciri-ciri, bersifat ramping, tetapi memiliki gigi besar dan rahang yang besar. Hasil yang serupa kemudiannya ditemui oleh laporan ringkas dari SOY Keita pada 2021, menunjukkan pertalian antara tengkorak Qarunian tersebut dan yang Teita.

##### Budaya Faiyum A

Dari sekitar 5600 – 4400 SM dari Neolitik Faiyum, perkembangan gurun yang terus-menerus memaksa nenek moyang awal orang Mesir untuk menetap di sekitar Sungai Nil lebih kekal. Industri Faiyum A ialah budaya pertanian terawal di Lembah Nil. Longgokan arkeologi di sana mengandungi mata-mata projektil berpangkal cekung dan serpihan tembikar. Sekitar 6210 SM, penempatan Neolitik muncul di seluruh Mesir. Beberapa kajian berdasarkan data morfologi, genetik, dan arkeologi telah mengaitkan penempatan ini dengan orang yang berhijrah dari Hilal Subur di Timur Dekat yang kembali semasa zaman Neolitik Mesir dan Afrika Utara, membawa pertanian ke rantau ini.

Kajian dalam antropologi dan data postkranium telah menunjukkan bahawa kumpulan pertanian pertama di Faiyum, Merimde dan El-Badari dikaitkan dengan kumpulan dari Timur Dekat. Bukti daripada arkeologi juga menunjukkan bahawa haiwan dan tumbuhan dari Timur Dekat telah diperkenalkan ke dalam amalan pemburuan dan pengumpulan sedia ada di Mesir dan lama-kelamaan, amalan baharu ini bertukar menjadi cara hidup. Akhirnya, nama haiwan dan tumbuhan yang dibawa dari Timur Dekat ke Mesir tidak dipinjam daripada bahasa Sumeria atau Proto-Semitik.

Walau bagaimanapun, beberapa sarjana mempertikaikan pandangan ini dan memetik data linguistik, antropologi fizikal, arkeologi dan genetik yang tidak menyokong hipotesis penghijrahan besar-besaran dari Levant semasa zaman prasejarah. Menurut ahli sejarah William Stiebling dan ahli arkeologi Susan N. Helft, pandangan ini menyatakan bahawa orang Mesir purba merupakan kelompok populasi asal yang sama dengan orang Nubia dan populasi Sahara lain, dengan beberapa input genetik daripada kelompok Arab, Levant, Afrika Utara, dan Indo-Eropah yang diketahui telah menetap di Mesir sepanjang sejarahnya yang panjang. Sebaliknya, Stiebling dan Helft mengakui bahawa kajian genetik populasi Afrika Utara umumnya mencadangkan kemasukan besar populasi Timur Dekat semasa Zaman Neolitik atau lebih awal lagi. Mereka juga menambah bahawa hanya terdapat beberapa kajian sahaja tentang DNA Mesir purba untuk menjelaskan isu-isu ini.

Ahli Mesirologi Ian Shaw (2003) menulis bahawa "kajian antropologi mencadangkan bahawa populasi pradinasti itu ada campuran berbagai jenis kaum (Negroid, Mediterranean dan Eropah)", tetapi bahan kerangka dari awal zaman firaunlah yang paling mengundang kontroversi. Beliau berkata, menurut beberapa sarjana, mungkin tempoh perubahan demografis yang lebih perlahan pernah berlakunya. Ini bercanggah dengan hipotesis sedia ada bahawa adanya sebuah pencerobohan pantas oleh orang yang masuk ke Mesir dari Timur. Ia mungkin melibatkan orang dari Syria-Palestin yang perlahan-lahan berpindah ke Mesir melalui wilayah Delta timur.

Bukti tenunan pertama kali muncul dalam Tempoh Faiyum A. Orang tempoh ini, berbeza dengan orang Mesir kemudian, mengebumikan mayat mereka sangat dekat dengan, dan kadangkala di dalam, penempatan mereka.

Walaupun tapak arkeologi tidak banyak memberikan maklumat mengenai zaman ini, penelitian kosa kata Mesir untuk "bandar" memberikan pelbagai hipotesis untuk punca kesedentarian Mesir. Di Mesir Hulu, perbendaharaan kata merangkumi perdagangan, perlindungan ternakan, tanah tinggi untuk perlindungan banjir dan tapak-tapak suci untuk dewa.

##### Budaya Merimde
Dari sekitar 5000 hingga 4200 SM budaya Merimde, setakat ini hanya diketahui dari Merimde Beni Salama, satu tapak penempatan yang besar di pinggir Delta Barat, berkembang di Mesir Hilir. Budaya ini mempunyai hubungan kuat dengan budaya Faiyum A serta Levant. Orang tinggal di pondok-pondok kecil, menghasilkan tembikar tidak berhias dan mempunyai alat-alat batu. Lembu, biri-biri, kambing dan babi dipelihara. Gandum, betari dan barli ditanam. Penduduk Merimde mengebumikan mayat mereka dalam penempatan dan menghasilkan patung-patung tanah liat. Kepala orang Mesir bersaiz sebenar pertama yang dibuat daripada tanah liat berasal dari Merimde.

##### Budaya El Omari
Budaya El Omari diketahui dari sebuah penempatan kecil berhampiran Kaherah moden. Penduduknya nampaknya tinggal di dalam pondok, tetapi hanya lubang tiang dan lubang yang tertinggal. Tembikar mereka tidak berhias. Alatan batu yang ada antaranya ialah serpihan-serpihan kecil, kapak dan sabit. Logam ketika itu belum ditemui. Tapak-tapak mereka diduduki dari 4000 SM hingga Tempoh Arkaik (3,100 SM).

##### Budaya Maadi

Budaya Maadi (juga dipanggil budaya Buto Maadi) ialah budaya prasejarah Mesir Hilir paling penting, berasal dari sekitar 4000 – 3500 SM, dan sezaman dengan fasa Naqada I dan II di Mesir Hulu. Maklumat tentang budaya ini paling banyak diperoleh dari tapak Maadi berhampiran Kaherah, serta tapak Buto, namun budaya ini juga dibuktikan wujud di banyak tempat lain di Delta hingga ke sekitar Faiyum. Budaya ini mengalami perkembangan dalam seni bina dan teknologi. Ia juga mempunyai tembikar tidak berhias, seperti budaya pendahulunya.

Tembaga diketahui, dan beberapa beliung tembaga telah ditemui. Tembikar dibuat dengan tangan, ringkas dan tidak berhias. Kehadiran pasu merah berkepala hitam menunjukkan hadirnya hubungan dengan tapak-tapak Naqada di selatan. Banyak bekas yang diimport dari Palestin juga ditemui. Bekas-bekas batu basalt hitam juga digunakan.

Penduduknya tinggal di dalam pondok-pondok kecil, separa digali ke dalam tanah. Mayat dikuburkan di tanah perkuburan dengan sedikit sahaja barangan kubur. Budaya Maadi digantikan oleh budaya Naqada III; sama ada ini berlaku dengan penaklukan atau penyusupan masih belum ditentukan.

Perkembangan di Mesir Hilir pada zaman sebelum penyatuan negara telah bertahun-tahun menjadi subjek pertikaian yang besar. Penggalian baru-baru ini di , Sais, dan Tell el-Iswid telah menjelaskannya sedikit. Hasilnya, budaya Mesir Hilir Kalkolitik kini sedang menjadi subjek kajian yang penting.

##### Galeri

Fail:Egypte_louvre_300.jpg|Penepuk ditemui di Maadi, Muzium Louvre
Fail:Ossos_de_bagre_-_Maadi.svg|Tulang ikan keli berukir, dan balang ditemui di Maadi
Fail:Battlefield_palette.jpg|Kemungkinan banduan dan lelaki-lelaki cedera daripada budaya Buto-Maadi yang dibaham haiwan, sementara seekor dibawa oleh seorang lelaki dalam pakaian panjang, mungkin seorang pegawai Mesir (serpihan, sudut kanan atas). Palet Medan Perang.


## Garis masa

* Paleolitik Akhir, dari alaf ke-40 SM
** Pembuatan alat Ateri
** Tempat kediaman separa kekal di Wadi Halfa
** Alat diperbuat daripada tulang haiwan, hematit, dan batu-batu lain
* Neolitik, dari alaf ke-11 SM
** s. 10,500 SM: Penuaian bijian liar di sepanjang Sungai Nil, budaya pengisar bijian mencipta bilah sabit batu terawal di dunia, kira-kira pada penghujung zaman Pleistosen
** s. 8000 SM: Penghijarahn manusia ke kawasan Nil, membentuk masyarakat yang lebih berpusat dan ekonomi pertanian menetap
** s. 7500 SM: Pengimportan haiwan dari Asia ke Sahara
** s. 7000 SM: Pertanian—haiwan dan biji-bijian—di Sahara Timur
** s. 7000 SM: Di Nabta Playa, perigi dalam berair sepanjang tahun digali, dan penempatan besar tersusun dibina dengan susun atur terancang
** s. 6000 SM: Kapal asas (didayung, satu layar) digambarkan dalam seni batu Mesir
** s. 5500 SM: Bilik bawah tanah berbumbung batu dan kompleks bawah tanah lain di Nabta Playa yang mengandungi lembu korban yang ditanam
** s. 5000 SM: Megalit batu didakwa berfungsi sebagai alat arkeoastronomi di Nabta Playa.
** s. 5000 SM: Budaya Badari: perabot, perkakas meja, model rumah segi empat, periuk, pinggan, cawan, mangkuk, pasu, patung, sikat
** s. 4400 SM: Kepingan kain linen tenunan halus
* Dari alaf ke-4 SM, penciptaan menjadi semakin meluas
** s. 4000 SM: Perdagangan awal Naqada
** Alaf ke-4 SM: Pembinaan makam Gerzeh, dengan bilik bawah tanah dan pengebumian perabot serta azimat
** Alaf ke-4 SM: Kayu araz diimport dari Lubnan
** s. 3900 SM: Peristiwa pengeringan di Sahara menyebabkan penghijrahan manusia ke Lembah Nil
** s. 3500 SM: Lazuardi diimport dari Badakhshan dan/atau Mesopotamia
** s. 3500 SM: Senet, permainan papan tertua di dunia yang disahkan
** s. 3500 SM: Faience, manik seramik berkilat terawal yang diketahui
** s. 3400 SM: Kosmetik, penjinakan keldai, kerja besi (meteoritik), lepa (pertukangan batu)
** s. 3300 SM: Alat muzik alat muzik dwitiupan dan lira (lihat Muzik Mesir)
** s. 3100 SM: Firaun Narmer, atau Menes, atau mungkin Hor-Aha menyatukan Mesir Hulu dan Hilir

## Nota

## Rujukan

## Pautan luar
* : dari This Is Egypt | Maklumat tentang Sejarah Mesir purba
* Sejarah Mesir purba - Laman web pendidikan yang komprehensif dan ringkas memberi tumpuan kepada asas dan lanjutan dalam semua aspek Mesir purba
* Sebelum Piramid: Asal-usul Tamadun Mesir - Institut Oriental